《望凭虚阁外山色赠詹东图因寄陈仲鱼》
明代·盛时泰

春云如黛点钟陵，湖水生波尽解冰。
几处东风回弱柳，千岩雨色润垂藤。
香筵宝座初闻梵，塔院莲龛正试灯。
阁上莫辞同醉酒，望中原草渐层层。

作者简介：应天府上元人，字仲交，号云浦。嘉靖时贡生。笃学有才气。喜藏书。善画水墨山水竹石，亦工书法。有《城山堂集》、《牛首山志》等。